ભારતની સાથે વાતચીતનો કોઇ ફાયદો નથી : ઇમરાન ખાન | નવગુજરાત સમય
22-08-2019 04:48 PM
1 / 1 ભારતની સાથે વાતચીનો કોઇ ફાયદો નથી : ઇમરાન ખાન
ઇમરાન ખાને કહ્યું, બે પરમાણુ હથિયારથી સંપન્ન દેશમાં આવી સ્થિતિ વિશ્વ માટે યોગ્ય નથી
પાકિસ્તાનના વડાપ્રધાન ઇમરાન ખાને આંતરરાષ્ટ્રીય મીડિયાને આપેલા એક ઇન્ટવ્યુમાં જણાવ્યું છે કે, ભારતની સાથે વાતચીતની શક્યતા હવે લગભગ સમાપ્ત થઇ ગઇ છે. વડાપ્રધાન પદ સંભાળ્યા બાદ ઇમરાન ખાને પ્રથમ વખત આંતરરાષ્ટ્રીય મીડિયાને ઇન્ટરવ્યુ આપ્યું છે.
ઇમરાન ખાને જણાવ્યું હતું કે, ભારતની સાથે વાતચીતનો કોઇ ફાયદો નથી. તેમની સાથે વાતચીત માટે મેં તમામ પ્રયાસો કર્યા છે. હવે જ્યારે પણ હું પાછળ ફરીને જોઉં છું તો લાગે છે કે મારા વાતચીત અને શાંતિના પ્રયાસો નિષ્ફળ રહ્યા હતા. હવે વાતચીત માટે કાંઇ બાકી રહ્યું નથી. બે પરમાણુ હથિયારથી સંપન્ન દેશમાં આવી સ્થિતિ વિશ્વ માટે યોગ્ય નથી.
ઇમરાન ખાને ભારત પર ગંભીર આક્ષેપ કરતા જણાવ્યું હતું કે, કાશ્મીર માટે અમે આનાથી વધારે કાંઇ કરી શકીએ તેમ નથી. કાશ્મીરને સંપૂર્ણ રીતે દુનિયાથી અલગ કરવામાં આવ્યું. પીઓકેમાં 4000થી વધુ લોકોને બંધક બનાવવાની માહિતી મળી છે. કાશ્મીરમાં વસવાટ કરનારા લગભગ 80 લાખ લોકોનું જીવન જોખમમાં છે. ઇમરાન ખાને આ ઇન્ટરવ્યુ તેમની ઇસ્લામાબાદ સ્થિત ઓફિસમાં આપ્યું હતું.